text: Работа праводзіцца ў асноўным на ўроку, дзе з улікам узроставых асаблівасцей вучняў імкнуся выкарыстоўваць гульнявыя моманты, што дазваляе актывізаваць іх разумовую дзейнасць. Гэта такія заданні, як “Прыгадай слова і запішы”, “Арфаграфічная бітва”, “Лексічная сямейка” і шмат іншых. Але адных урокаў тут не хапае. Патрэбна і разнастайная пазакласная работа: моўныя святы, прадметныя алімпіяды, выкарыстанне камп’ютарных моўных гульняў, удзел у конкурсе “Буслік”. Неабходна зрабіць так, каб як мага большая колькасць вучняў прыняла ўдзел у ім, бо гэта першая спроба самастойнага выканання тэставага задання. Прымаючы ўдзел у конкурсе, вучань набывае не толькі новыя веды, але і атрымлівае першыя навыкі самастойнай працы, што ў будучыні абавязкова спатрэбіцца яму пры выкананні заданняў ЦТ. Заўсёды праводжу з вучнямі аналіз заданняў конкурсу “Буслік” не толькі за гэты год, але і за папярэднія.